laion/Wikipedia-Exotic huggingface dataset:
לורד רנדל

לורד רנדל (באנגלית: Lord Randall או Lord Randal) היא בלדה עממית סקוטית. כמו בלדות עממיות רבות אחרות, הבלדה מאופיינת במתח, פערי מידע, ניגודים וסוף טראגי. הבלדה מסופרת באמצעות דו-שיח שבו האם מתחקרת את בנה, רנדל, על מה שהוא עבר. תחילה שואלת האם את רנדל מנין בא, הוא משיב כי הוא בא מיער סבוך וצפוף. לאחר מכן שואלת האם עם מי אכל את ארוחתו, והוא משיב כי סעד עם חמדת לבו. האם ממשיכה לחקור את בנה ושואלת מה הוא אכל, והוא משיב כי אכל צלי צלופחים, ומבקש לנוח. לאחר סבב השאלות על בנה, שואלת האם על כלבי הציד שלו; הוא משיב כי בטנם של כלביו התנפחה והם מתו; ככל הנראה, הכלבים אכלו מאותו מאכל שאכל רנדל. האם, שהבינה שהמאכל שאותו אכלו הכלבים היה רעל, מבינה שגם בנה הורעל. לבסוף מספר לורד רנדל את האמת הטראגית, שלפיה הוא הורעל על ידי אהובת ליבו. כאמור, הבלדה מאופיינת במאפיינים אשר קיימים ברובן הגדול של הבלדות העממיות, כגון: פערי מידע: לא ידוע מדוע הרעילה את רנדל אהובתו. ניגודים: אהובתו של רנדל, שהייתה אמורה לאהוב אותו, בחרה להרעיל אותו (ככל הנראה, ההרעלה בוצעה מתוך שנאה וכעס). דו-שיח: הבלדה מסופרת באמצעות דו-שיח בין אם לבנה. סוף טראגי: בסוף הבלדה התברר כי לורד רנדל הורעל וכי הוא עומד למות. "אֲהָהּ, מֵאַיִן זֶה תָּבוֹא, לוֹרְד רֶנְדֶל, בְּנִי שֶלִי? אֲהָהּ, מֵאַיִן זֶה תָּבוֹא, בָּחוּר נָאֶה וָטוֹב שֶלִי?" – "הֲרֵינִי בָּא מִיַּעַר עָב. אֵם, חִיש עֲשִי לִי הַמִשְכָּב. עָיֵף אֲנִי מִצַּיִד רָב. לוּ תְּנִינִי וְאֶשְכָּב". "מִי זֶה הִתְקִין סְעֻדָּתְךָ, לוֹרְד רֶנְדֶל, בְּנִי שֶלִי? מִי זֶה הִתְקִין סְעֻדָּתְךָ, בָּחוּר נָאֶה וָטוֹב שֶלִי?" "סָעַדְתִּי עִם חֶמְדָּת לִבִּי. אֵם, חִיש עֲשִי לִי הַמִשְכָּב. עָיֵף אֲנִי מִצַּיִד רָב. לוּ תְּנִינִי וְאֶשְכָּב". "וּמֶה הָיְתָה סְעֻדָּתְךָ, לוֹרְד רֶנְדֶל, בְּנִי שֶלִי? וּמֶה הָיְתָה סְעֻדָּתְךָ, בָּחוּר נָאֶה וָטוֹב שֶלִי?" "צְלִי שֶל צְלוֹפָחִים בְּזוֹם. אֵם, חִיש עֲשִי לִי הַמִשְכָּב. עָיֵף אֲנִי מִצַּיִד רָב. לוּ תְּנִינִי וְאֶשְכָּב". "אֲבָל כַּלְבֵי צֵידְךָ אַיָם, לוֹרְד רֶנְדֶל, בְּנִי שֶלִי? אֲבָל כַּלְבֵי צֵידְךָ אַיָם, בָּחוּר נָאֶה וָטוֹב שֶלִי?" "בִּטְנָם צָבְתָה וְהֵם מֵתִים. אֵם, חִיש עֲשִי לִי הַמִשְכָּב. עָיֵף אֲנִי מִצַּיִד רָב. לוּ תְּנִינִי וְאֶשְכָּב". "אֲהָהּ, דּוֹמֶה כִּי רַעַל הוּא, לוֹרְד רֶנְדֶל, בְּנִי שֶלִי? אֲהָהּ, דּוֹמֶה כִּי רַעַל הוּא, בָּחוּר נָאֶה וָטוֹב שֶלִי?" "כִּי כֵן, כִּי הִרְעִילוּנִי, אֵם. אֵם, חִיש עֲשִי לִי הַמִשְכָּב. דָּוֶה לִבִּי. נַפְשִי חוֹלָה. לוּ תְּנִינִי וְאֶשְכָּב". מדיה וקבצים בנושא לורד רנדל בוויקישיתוף מידע על היצירה "לורד רנדל" באתר מיוזיק בריינז מילות הבלדה באנגלית הבלדה בתרגום עברי מאת נתן אלתרמן "עייף אני" - שירה של הזמרת הילה רוח המבוסס על "לורד רנדל" ומופיע באלבומה הראשון "רופאה במערב"
קרייג ניומרק

קרייג אלכסנדר ניומרק (באנגלית: Craig Alexander Newmark, נולד ב-6 בספטמבר 1952) הוא יזם אינטרנט אמריקאי יהודי, אשר ידוע בעיקר בזכות הקמת אתר לוח המודעות הפופולרי קרייגסליסט. ניומרק נולד ב-1952 במוריסטאון שבניו ג'רזי, בן להורים יהודים. הוא הלך לבית ספר יהודי משלים ואף חגג בר מצווה. אביו, שעבד בתור מוכר ביטוח, נפטר בעודו בן 12. הדבר הביא לכך שאמו נאבקה כלכלית ועברה עם ניומרק ואחיו לדירה קטנה. בשנת 1971 הוא סיים את לימודי התיכון, ובזכות מלגות שקיבל, הלך ללמוד באוניברסיטה. הוא קיבל תואר בוגר אוניברסיטה במדעים ב-1975 ותואר מוסמך אוניברסיטה שנתיים אחר כך. כאשר גמר את לימודיו בקולג', עבד ניומרק בחברת IBM לתקופה של 17 שנים כמתכנת, ונאלץ לעבור לגור בפלורידה ולאחר מכן בדטרויט. בשנת 1993 עבר לסן פרנסיסקו, שם הכיר לראשונה את עולם האינטרנט. בשנת 1995 הקים את אתר האינטרנט "קרייגסליסט" כאתר ללא מטרות רווח אשר שלח לרשימת תפוצה מצומצמת של כתובות דואר אלקטרוני מודעות בנושא אירועים מקומיים באזור מפרץ סן פרנסיסקו בלבד. בהדרגה האתר הפך ללוח מודעות מקוון מקיף ובעל מדורים למציאת עבודה קבועה או זמנית, דירות ובתים להשכרה וקנייה, היכרויות, מוצרים למכירה, אירועים ושירותים קהילתיים והפצת קורות חיים. עם השנים האתר הפך לאחד מאתרי לוחות המודעות המקוונים הפופולריים ביותר במרשתת, כאשר הוא פעיל במעל ל-700 ערים ב-70 מדינות. אחד המאפיינים שגרמו להצלחה האדירה של האתר הייתה העובדה שפרסום המודעות באתר לא כרוכה בתשלום. ניומרק עצמו עבד שנים רבות באתר שהקים, והתמקד במיוחד בסוגיות הקשורות לדואר זבל ותרגילי עוקץ למיניהם. ניומרק תרם לקמפיין הבחירות לנשיאות של המועמדים הדמוקרטים ג'ון קרי. וברק אובמה. ניומרק הוא תומך גדול בעיקרון שימור האינטרנט כמקום חופשי וחינמי, וב-2006 תרם 10,000 דולר לארגון ללא כוונת רווח בעל דעות ומטרות דומות בנושא. מגזין פורבס הציג אותו ברשימתם בשנת 2010, שם צוין שהונו מוערך בכ-400 מיליון דולר. עם זאת, כשנשאל על כך ב-2017, אמר שהדיווח על סכום זה הוא "כוזב", ובראיון אחר הוסיף שבחר בכוונה במודל עסקי שמניב מינימום רווח - למרות שיכל לבחור אחרת - ושהוא מרוצה מהתוצאות וכיום מסוגל לתרום לארגונים שהוא מאמין בהם. בין פעולותיו של ניומרק, הוא שימש בעברו כחבר בוועדה היועצת של קרן ויקימדיה, והיה במועצת המנהלים של קרן החזית האלקטרונית. מדיה וקבצים בנושא קרייג ניומרק בוויקישיתוף קרייג ניומרק, ברשת החברתית פייסבוק קרייג ניומרק, ברשת החברתית אקס (טוויטר) קרייג ניומרק, ברשת החברתית אינסטגרם קרייג ניומרק, ברשת החברתית LinkedIn קרייג ניומרק, סרטונים בערוץ היוטיוב מעיין כהן, קרייג ניומרק, מייסד אתר הלוחות קרייגסליסט: למרות שאנו מוערכים בכ-5 מיליארד דולר - לא ננפיק, באתר הארץ, 13 באפריל 2008 ריאיון עם קרייג ניומרק באתר TheMarker ארז וולברג, ‏קרייג ניומרק, מייסד קרייג ליסט: "אני חושב שאנחנו נהנים מצפייה של 10 מיליארד עמודים מידי חודש", באתר גלובס, 13 באפריל 2008 רן רימון, ‏קרייג ניומרק, מייסד "קרייגסליסט", על המתכון ל-7 מיליארד דפים נצפים בחודש: "אנו לא ווב 2.0, אולי ווב 0.2 - ונוהגים בגולשינו כפי שנרצה שינהגו בנו", באתר גלובס, 19 ביוני 2007 קרייגסליסט - האתר הרשמי craigslist | about > press > morristown Craig Newmark, Tech Genius, Is an Obama Man | Observer Newsonomics: Craig Newmark, journalism’s new Six Million Dollar Man Advisory Board - Wikimedia Foundation Organizations | craigconnects
אומגל

אומיגל (באנגלית: Omegle) היה צ'אט אינטרנטי שאפשר לאנשים מרחבי העולם לנהל שיחה באופן אקראי. האתר נוצר במרץ 2009 על ידי ליף ק'ברוקס, סטודנט אמריקאי מורמונט, אז בן 18. לוגו האתר היה סמל של אומגה בהטייה אלכסונית. אומגל מקשר בין שני משתמשים באופן רנדומלי ומקוון לחלון צ'אט, ומאפשר להם להתכתב או לקיים שיחת וידאו. באתר קיים "מצב בלש", המאפשר למשתמש להעלות שאלה ולצפות בזמן ששני אנשים אחרים מדברים עליה, בעוד שאין ביכולתו להשתתף בשיחה עצמה. בשנת 2012 האתר החל לפעול על מנת לצנזר ולחסום משתמשים ותוכן לא הולם ואף הוסיף אפשרות גלישה נוספת, "מושגחת", על מנת להגן על קטינים מתחת לגיל 18 מתכנים לא ראויים. האתר עושה שימוש בתוכנת ההגנה נגד ספאם reCAPTCHA, כדי לאתר בוטים. עם זאת, האפקטיביות של הסינונים אינה מלאה, בשנת 2021, נוספה התגית "אני לא רובוט" לאחר מעבר בין כל שיחה, על מנת לסנן בוטים גם כן. באתר אומגל קיים תוכן מיני רב וגולשים רבים עושים שימוש בפלטפורמה תוך עינוג עצמי. אתר זה הוא אתר נפוץ מאוד לסקסטינג עם אנשים זרים ובראיון בבי-בי-סי סיפר מייסד האתר שהוא מודע לתוכן המיני הבעייתי שמופיע בו לעיתים קרובות, והביע צער על הדרך שעושים בו שימוש חלק מהאנשים. ב-8 בנובמבר 2023, פרסם ק'ברוקס הודעה המתארת את האתגרים בהפעלת האתר, ואת ההחלטה הסופית לסגור את האתר. האתגרים המפורטים כללו ניצול מקוון של ילדים והתקפות על שירותי תקשורת. ק. ברוקס הגיע למסקנה שהחלטתו נסובה סביב שימוש לרעה באינטרנט וביקש מהמשתמשים לשקול תרומה לקרן החזית האלקטרונית לתמיכה בזכויות הדיגיטליות של משתמשי האינטרנט. צ'אט רולט מדיה וקבצים בנושא אומגל בוויקישיתוף אתר האינטרנט הרשמי של אומגל Web Site Offers Anonymous Chats With Strangers - The New York Times, בניו יורק טיימס Chatroulette and Omegle: chat rooms with a twist, כתבה באתר ה-BBC אזהרה מפני שימוש באפליקציות וידאו צ'אט, הודעת משטרת ישראל באתר השירותים והמידע הממשלתי, 13 באוגוסט 2019 האתר שחיבר את העולם בקורונה - נסגר לאחר 14 שנים, באתר ‏מאקו‏, 9 באוקטובר 2023
Ab urbe condita

Ab urbe condita הוא ביטוי לטיני שמשמעותו היא "לייסודה של העיר" (רומא), אירוע המיוחס באופן מסורתי לשנת 753 לפנה"ס. מספר היסטוריונים רומיים עשו שימוש בביטוי כשיטת תיארוך לתולדות העיר, אולם השימוש בשיטה לא היה גורף. שיטות תיארוך נפוצות יותר ציינו את שמותיהם של שני הקונסולים שכיהנו באותה שנה (לאחר סיום תקופת המלוכה וייסודה של הרפובליקה הרומית) או את שנת שלטונו של הקיסר. התאריך המקובל להיווסדה של רומא, 21 באפריל 753 לפנה"ס, חושב בידי המלומד הרומאי וארו במאה הראשונה לספירה שקבע כי השנה הראשונה בה כיהנו קונסולים (שכהונתם שימשה לתיארוך כאמור) הייתה שנת "245 להיווסדה של העיר". בכך קיבל וארו את חישוביו של דיוניסיוס מהליקרנסוס שקבע כי המלוכה הרומית נמשכה 244 שנים מייסוד העיר. על אף שאין תימוכין מדעיים לתיקוף זה, ואף הוצעו תיארוכים שונים, התקבע תיארוכו של וארו כמקובל. החל מימיו של הקיסר קלאודיוס (מלך 41–54) ואילך, חישוביו של וארו את קורות הימים קנו להם אחיזה והתבססו על פני חישוביהם של אחרים בני זמנו. ציון היווסדה של רומא הפך לכלי תעמולה אימפריאלי חשוב החל מחגיגות הפאר שערך קלאודיוס בשנת 48 לרגל 800 שנה להיווסדה. חגיגות דומות ערכו הקיסרים אדריאנוס ואנטונינוס פיוס בשנים 121 ו-147–148 בהתאמה. בשנת 248 ערך פיליפוס הערבי את משחקי המאה לחגיגות שנת האלף של רומא. לאחר התנצרותה של האימפריה הרומית, ובמיוחד לאחר ימיו של קרל הגדול, התבססה ספירת הנוצרים כמערכת התיארוך המועדפת. Definition of AB URBE CONDITA, www.merriam-webster.com (באנגלית)
אברהם צארום

אברהם צארום (1878, כסלו ה'תרל"ט – 1942, כ' באב ה'תש"ב), נשיא הכבוד של התאחדות התימנים בארץ-ישראל, חבר אספת הנבחרים והוועד הלאומי. אברהם צארום נולד לסוחר סעדיה אפרים צארום בכפר עאנד שבמחוז חראז שבתימן בחודש כסלו תרל"ט (1878). בגיל 15 שלח אותו אביו ללמוד תורה מרבני העיר צנעא בירת תימן. בשנת תרנ"ד עלה לארץ ישראל, עם כל משפחתו, דרך חוף חודידה. משפחתו התיישבה בתחילה ביפו ולאחר מכן בירושלים, שם עבד כפועל בנין. לאחר כמה חודשים עבר לראשון לציון על מנת לעבוד ביקב. התחתן עם בת-עירו שמחה, וקודם מפועל ייצור למשגיח וטועם יינות. על אף קידומו ביקב בראשון לציון עלה לירושלים על מנת לשרת את עדתו. בירושלים בנה את ביתו בשכונת "בית ישראל". למד מר' סעדיה נהארי את מלאכת סופר סת"ם. כשפרצה "מלחמת הספרדים והתימנים" וכמה מחכמי התימנים הוכרחו להסתתר מפני רדיפות ומאסרים, מצא הרב שלום אלשיך מחסה בבית אברהם צארום, וכך הכירו חכמי העדה מקרוב את האיש ואת כישרונו והבנתו בענייני צבור, ובשנת ה'תרס"ט, כשהעדה התימנית זכתה בעצמאות, נבחר למזכיר ועד התימנים בירושלים. הוא טרח לשחרר ראשי-משפחות שנתפסו לצבא, לספק מזון ומרפא לחולים במגפות, ליתומים ואלמנות, וכדומה. היה חבר בוועד לחלוקת הסיוע במזון ששלחו יהודי אמריקה באוניה "וולקן" והשתתף בפעולות ועד הסיוע האמריקאי המאוחד לעזרת יהודים. כמו כן הקים בית יתומים בשכונת מחניים. אחרי כיבוש הארץ על ידי הבריטים נבחר ליו"ר ועד העדה, לחבר הוועד המרכזי של "המזרחי", לחבר המועצה של ועד העיר ליהודי ירושלים ולאספת הנבחרים כנציג התימנים. נבחר גם לאספת הנבחרים השנייה והשלישית ולחבר הוועד הלאומי. השתתף ביסוד התאחדות התימנים בארץ-ישראל ונבחר ליושב ראש הראשון שלה. יסד את שכונת "מחניים" בירושלים והיה מתושביה הראשונים. אולם כדי לבנות את ביתו בשכונה נטל הלוואות בריבית גבוהה ולבסוף פשט את הרגל וביתו נמכר בשנת 1931 כדי להחזיר את החוב. עזר להשיג כלי-עבודה לפועלים מחוסרי אמצעים. ייסד ובנה את "תלמוד תורה לתימנים" בשכונת הבוכרים בירושלים, וכן נלחם על הכללתו ברשת החינוך הציבורית. קידם ארגון העובדים התימנים והשתדל בעד השגת עבודות לבני עדתו. בשנותיו האחרונות נתכבד בתואר נשיא הכבוד של התאחדות התימנים בארץ-ישראל והיה פעיל בוועדות של העדה התימנית בירושלים ובמוסדות ועד הקהילה: במועצה הדתית, בוועדה הסוציאלית, בוועד השחיטה, בוועדה האדמיניסטרטיבית, בארגון להצלת ילדים מחוסרי חינוך, ועוד. נפטר ביום כ' באב תש"ב בירושלים ונקבר בבית הקברות בהר הזיתים, לצד אשתו שמחה. דוד תדהר (עורך), "אברהם צארום", באנציקלופדיה לחלוצי הישוב ובוניו, כרך א (1947), עמ' 119 משה דוד גאון, יהודי המזרח בארץ ישראל, התרצ"ח, הערך אברהם בן סעדיה צארום י. דמתי, ר' אברהם צארם ז"ל, הד-המזרח, 18 באוגוסט 1944 רשימת צירי אספת הנבחרים, דבר, 30 בינואר 1931 הועד המרכזי החדש של התאחדות התימנים, דואר היום, 24 במרץ 1929 מודעה ממשרד ההוצאה לפועל ירושלים, דואר היום, 24 בפברואר 1931
קמרית

חְמֶרִית או קמבודית (בקמרית: ភាសាខ្មែរ) היא שפת האם של העם החְמֶרִי והשפה הרשמית בקמבודיה. בסיווג השפות האוסטרו-אסיאתיות, היא נמצאת במקום השני במספר הדוברים (אחרי וייטנאמית), והיא מונה כ-16 מיליון דוברים שזוהי שפת אמם. השפה החְמֶרִית הושפעה רבות מהשפות: סנסקריט ופאלי, בייחוד בשל שילובן של שפות אלו בחברה הקמבודית, כמו גם בשל התחזקותן של הדתות הינדואיזם ובודהיזם במדינה. שפה זו הושפעה והשפיעה כאחד על השפות: תאית, לאו, וייטנאמית וצ’אם, כתוצאה מקשר גאוגרפי ותרבותי של שפראכבונד באזור דרום-מזרח אסיה. חְמֶרִית היא שפה אנליטית – אין בה בניינים והטיות, על כן נעשה בה שימוש במיליות. כ-79% מאזרחי קמבודיה מסוגלים לקרוא שפה זו. קמרית היא השפה בעלת מערכת הכתב הארוכה בעולם: יש בה 74 אותיות. מדיה וקבצים בנושא קמרית בוויקישיתוף קמרית, באתר אנציקלופדיה בריטניקה (באנגלית) Language statistics & facts, Vistawide World Language & Cultues ערך זה הוא קצרמר בנושא שפות. אתם מוזמנים לתרום לוויקיפדיה ולהרחיב אותו.
GoDaddy

GoDaddy היא חברה ציבורית אשר מתמחה בעיקר ביצירת שמות תחום אינטרנטיים ואחסון אתרי אינטרנט. בשנת 1997 הוקמה החברה בשם Jomax Technologies על ידי בוב פרסונס, חייל לשעבר במארינס בצבא ארצות הברית ואיש מחשבים. השם שנבחר לה בתחילה היה Big Daddy. אך מאחר ששם התחום הזה כבר היה תפוס, נבחר השם Go Daddy. בשנת 2006 שכרה החברה את ליהמן ברדרס ותכננה לצאת להנפקה ראשונה במטרה להגדיל את שווי החברה ולגייס כ-100 מיליון דולר, אך הדבר בוטל עקב אי ודאות בשוק. בשנת 2010 דיווחה החברה על מעל לכ-45 מיליון שמות תחום, דבר שהפך אותה לחברה הגדולה ביותר בעולם אי-פעם מסוגה. בשנת 2011 גדלה הכמות לכ-50 מיליון שמות תחום. ב-2011 נמכרה השליטה בחברה לקבוצת משקיעים בראשות קרן ההשקעות הפרטיות Kohlberg Kravis Roberts וקרן Silver Lake. בדצמבר 2011 בוב פרסונס פרש מתפקיד מנכ"ל החברה והעביר אותו לווארן אדלמן (Warren Adelman), חצי שנה לאחר מכן התפטר אדלמן ולתפקיד מונה בינואר 2013 בלייק אירווינג, בכיר לשעבר בחברת yahoo. ב-11 בספטמבר 2012 קרסו שרתי Go Daddy וגרמו לנפילתם של מיליוני אתרים. פעיל אנונימוס טען לאחריות לתקלה, אך לא סיפק לכך הוכחות. מאז 2008 מפרסמת החברה בסופרבול, הנחשב לאירוע הטלוויזיוני בעל הרייטינג הגבוה ביותר בארצות הברית; ב-2013 פרסמה החברה במהלך המשחק, תשדיר פרסומת, בו צפו 111 מיליון צופים. בתשדיר נראתה נשיקה של דוגמנית-העל בר רפאלי, עם שחקן שמנמן בתפקיד מהנדס ב-Go Daddy. הפרסומת הייתה מהמדוברות ביותר באותה תקופה, הביאה לחברה כבר בתוך ימים ספורים 10,000 לקוחות חדשים, ובהמשך הגדילה את מכירותיה בתחום אחסון האתרים באופן משמעותי. ב-1 באפריל 2015 החברה הונפקה בבורסה לניירות ערך בניו יורק לפי שווי של 4.5 מיליארד דולר. לפי נתוני מאי 2015, החברה מחזיקה בנתח שוק של 5.81% משוק אחסון האתרים העולמי. מדיה וקבצים בנושא GoDaddy בוויקישיתוף אתר האינטרנט הרשמי של GoDaddy (באנגלית) GoDaddy, ברשת החברתית פייסבוק GoDaddy, ברשת החברתית אקס (טוויטר) GoDaddy, ברשת החברתית אינסטגרם GoDaddy, סרטונים בערוץ היוטיוב Vance, Ashlee (May 24, 2012), "The Challenge of Classing Up Go Daddy", Bloomberg Businessweek: businessweek.com, retrieved June 16, 2012 גו דדי - Godaddy, באתר www.efind.co.il GoDaddy עומדת לפני הנפקה בבורסה, באתר nana10‏, 14 באפריל 2006 The Register, 29th September 2011 Go Daddy flogs 50 MILLION domain Go Daddy CEO Warren Adelman Steps Down Ex-Yahoo Product Boss Blake Irving Named Go Daddy CEO, אתר businessinsider אהוד קינן, אתרים נפלו בגלל תקלה בשרת האחסון גו-דדי, באתר ynet, 10 בספטמבר 2012 אסף לבנון‏, שרתי GoDaddy נפלו - האם אנונימוס תקפה?, באתר וואלה, 11 בספטמבר 2012 שירות גלובס, ‏צפו: בר רפאלי מתנשקת עם מהנדס בפרסומת ל"גו דדי", באתר גלובס, 1 בפברואר 2013 עודד ירון, הנשיקה || מזל טוב טמבלים, גו דדי ניצחה, באתר הארץ, 6 בפברואר 2013 GoDaddy IPO values company at $4.5 billion, ראוטרס, 1 באפריל 2015 נתח שוק חברות אחסון אתרים, אתר הוסט אדוויס
ריכוזיות

האם התכוונתם ל... ריכוזיות כלכלית הריכוזיות במשק הישראלי ריכוזיות תקשורתית – היחס בין מספר בעלי השליטה באמצעי תקשורת המוני, לבין כמות המושפעים מאותו אמצעי ריכוזיות של שליטה (אנ') – תהליך שבו שליטה על פעולות הארגון מרוכזת במקום אחד או בידי קבוצה או איש אחד. מדד ריכוזיות (אנ') – מדד כלכלי של כמות התוצר במשק ביחס לכמות החברות מדד הרפינדל-הירשמן – מדד לריכוזיות בענפים במשק, וגם מדד מקובל לרמת התחרותיות בהם ריכוז
הספרייה הלאומית לרפואה של ארצות הברית

הספרייה הלאומית לרפואה של ארצות הברית (באנגלית: The United States National Library of Medicine, בראשי תיבות: NLM) היא ספרייה לאומית בבתסדה, ארצות הברית, המוקדשת לרפואה. הספרייה נמנית עם המכונים הלאומיים לבריאות של ארצות הברית וממוקמת במדינת מרילנד, בסמוך מאוד לוושינגטון הבירה, והיא גם הספרייה הגדולה ביותר בעולם המוקדשת לרפואה. הספרייה כוללת אוספים הכוללים מעל שבעה מיליון ספרים, כתבי עת, דו"חות טכניים, כתבי יד רפואיים, מיקרופילמים, תצלומים ותמונות במדעי הרפואה וגם מספר יצירות עתיקות ונדירות ביותר. הספרייה הוקמה בשנת 1836 על ידי קצין הרפואה הראשי של צבא ארצות הברית. בשנת 1862 נפתחו בסמוך אליה המוזיאון לפתולוגיה והמוזיאון הלאומי לרפואה. בשנת 1956 עברה הספרייה מידי משרד ההגנה של ארצות הברית לידי משרד הבריאות האמריקאי. בשנת 1962 עברה הספרייה אל המכון הלאומי לרפואה במרילנד והוגדרה כספרייה לאומית. מדיה וקבצים בנושא הספרייה הלאומית לרפואה של ארצות הברית בוויקישיתוף אתר האינטרנט הרשמי של הספרייה הלאומית לרפואה של ארצות הברית (באנגלית) הספרייה הלאומית לרפואה של ארצות הברית, ברשת החברתית פייסבוק הספרייה הלאומית לרפואה של ארצות הברית, ברשת החברתית אקס (טוויטר) הספרייה הלאומית לרפואה של ארצות הברית, ברשת החברתית אינסטגרם הספרייה הלאומית לרפואה של ארצות הברית, ברשת החברתית LinkedIn הספרייה הלאומית לרפואה של ארצות הברית, סרטונים בערוץ היוטיוב הספרייה הלאומית לרפואה של ארצות הברית, הבלוג הרשמי הספרייה הלאומית לרפואה של ארצות הברית, ברשת החברתית Goodreads הספרייה הלאומית לרפואה של ארצות הברית, באתר פליקר הספרייה הלאומית לרפואה של ארצות הברית, באתר פינטרסט
רדגסט

האם התכוונתם ל... רדגסט (אל) – אל במיתולוגיה הסלאבית, מקושר להכנסת אורחים רדגסט (דמות) (Radagast) - דמות בדיונית של מכשף פרי עטו של ג'ון רונלד רעואל טולקין רדגסט (עיירה) – עיירה בסקסוניה-אנהלט בגרמניה רדגסט - אחד משמותיו של היישוב רת'רה (Rethra) בגרמניה המודרנית, שהיה מרכז פוליטי של כמה שבטים סלאבים בימי הביניים המאוחרים שעבדו את האל רדגסט רדגסט (בירה) – מותג בירה בצ'כיה, קרוי על שם האל תחנת רדגסט - שמה הגרמני של תחנת הרכבת ראדוגושץ' בלודז' ששימשה לשילוח יהודי גטו לודז' למחנות ריכוז והשמדה כלא רדגסט - שמו הגרמני של כלא ראדוגושץ' שהיה כלא נאצי בלודז' במהלך מלחמת העולם השנייה
שאהי

שאהי (סלובקית: Šahy, סלובקית עד 1927: Ipolské Šiahy, הונגרית: Ipolyság, גרמנית: Eipelschlag) היא עיירה בנפת[דרושה הבהרה] ניטרה בדרום סלובקיה, על גבול הונגריה. רוב תושבי העיירה הם הונגרים. האזכור הראשון של העיירה במקורות היסטוריים הוא משנת 1237, במסמך של המלך בלה הרביעי. שם קרויה העיירה "שאג" (Saag). במחצית השנייה של המאה ה-16 וברוב המאה ה-17 (עד 1685 הייתה העיירה תחת שליטת האימפריה העות'מאנית ונקראה "שפראדי" (Şefradi). לאחר מכך היא עברה לשליטת האימפריה האוסטרו-הונגרית. עם נפילת האימפריה האוסטרו-הונגרית בעקבות מלחמת העולם הראשונה נכללה שאהי בשטח צ'כוסלובקיה. בנובמבר 1938 בעקבות בוררות וינה הראשונה, תוצאה של הסכם מינכן, ובו נקבע שהאזור בו שוכנת שאהי יעבור להונגריה. מ-1945, לאחר מלחמת העולם השנייה, נכללה שאהי שוב בשטח צ'כוסלובקיה. עם פירוק צ'כוסלובקיה, בשנת 1993, נכללה שאהי בשטח סלובקיה. ב-1941, היו בעיירה 773 יהודים, חלקם מודרניים וחלקים אורתודוקסים. שתי הקהילות הפעילו במשותף בית ספר יסודי יהודי ובעיירה פעלו תנועות נוער ציוניות. בקיץ 1941 גורשו לאוקראינה שהייתה תחת שלטון גרמניה יהודים מהעיירה ללא אזרחות הונגרית. המגורשים נרצחו בקמניץ-פודולסקי. הצבא הגרמני כבש את הונגריה ב-19 במרס 1944. בעיירה הוקם גטו ובו רוכזו יהודים מיישובי הסביבה. בגטו היו כ-1,200 יהודים. במאי וביוני 1944 גורשו יושבי הגטו לאושוויץ. אלכסנדרה לוזה, איפוישאג, אנציקלופדיה של המחנות והגטאות (כרך III, עמ' 341–342), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית) מדיה וקבצים בנושא שאהי בוויקישיתוף אתר האינטרנט הרשמי של שאהי (בסלובקית) שאהי (איפוישג, Ipolyság), באנציקלופדיה של הגטאות, באתר יד ושם ערך זה הוא קצרמר בנושא סלובקיה ובנושא יישובים. אתם מוזמנים לתרום לוויקיפדיה ולהרחיב אותו.
הספרייה הלאומית לחקלאות של ארצות הברית

הספרייה הלאומית לחקלאות של ארצות הברית היא ספרייה לאומית המוקדשת לחקלאות ואחת מספריות המחקר הגדולות בעולם. הספרייה היא אחת מחמש הספריות הלאומיות של ארצות הברית. היא ממוקמת בבלטסוויל, במדינת מרילנד על יד וושינגטון הבירה. הספרייה נוסדה בשנת 1862 על ידי הנשיא אברהם לינקולן ויש בה למעלה מ-4 מיליון ספרים. בנוסף, הספרייה משמשת גם בתור מרכז מידע לאומי לחקלאות וגינון. בשנת 1962 עברה הספרייה אל המכון למחקר חקלאי של ארצות הברית במרילנד והוגדרה בתור "ספרייה לאומית" על ידי שר החקלאות דאז אורוויל פרימן. בשנת 2000 הוחלט לקרוא לספרייה על שם הנשיא לינקולן, מייסדה. מדיה וקבצים בנושא הספרייה הלאומית לחקלאות של ארצות הברית בוויקישיתוף אתר האינטרנט הרשמי של הספרייה הלאומית לחקלאות של ארצות הברית (באנגלית) הספרייה הלאומית לחקלאות של ארצות הברית, ברשת החברתית אקס (טוויטר) הספרייה הלאומית לחקלאות של ארצות הברית, סרטונים בערוץ היוטיוב הספרייה הלאומית לחקלאות של ארצות הברית, ברשת החברתית Goodreads הספרייה הלאומית לחקלאות של ארצות הברית ערך זה הוא קצרמר בנושא ספריות ובנושא ארצות הברית. אתם מוזמנים לתרום לוויקיפדיה ולהרחיב אותו.
שרון ויצ'מן

שרון לין ויצ'מן-ג'ונס (באנגלית: Sharon Lynn Wichman-Jones; נולדה ב-13 במאי 1952) היא שחיינית עבר אמריקאית. אלופה אולימפית (מקסיקו סיטי 1968) במשחה ל-200 מטר חזה. הייתה לשחיינית האמריקאית הראשונה שזכתה במשחה זה, במשחקים האולימפיים והיחידה עד לזכייתה של אמנדה בירד באולימפיאדת אתונה 2004. ויצ'מן נולדה בדטרויט שבמישיגן. היא החלה להתאמן בגיל 11 במועדון השחייה אולימפיה שבפורט וויין, אינדיאנה. באולימפיאדת מקסיקו סיטי (1968) זכתה ויצ'מן בשתי מדליות, זהב וארד. מדליית זהב במשחה ל-200 מטר חזה בשיא אולימפי חדש של 2:44.4 דקות, לפני ג'ורג'יצה ביידוב מיוגוסלביה (2:46.4 דקות) וגלינה פרוזומנשיקובה מברית המועצות (2:47.0 דקות) ובכך הייתה לשחיינית האמריקאית הראשונה שזכתה במשחה זה, במשחקים האולימפיים. מדליית ארד במשחה ל-100 מטר חזה בתוצאה של 1:16.1 דקות, אחרי ג'ורג'יצה ביידוב שקבעה שיא אולימפי חדש של 1:15.8 דקות, וגלינה פרוזומנשחיקובה (1:15.9 דקות). בשנת 1973 נישאה ויצ'מן לדייוויד ג'ונס ונולדו להם שני בנים. המשפחה מתגוררת באינדיאנה. בשנת 1991 זכתה ויצ'מן להכלל בהיכל התהילה הבינלאומי של השחייה. [1] שרון ויצ'מן, באתר olympedia.org שרון ויצ'מן באתר news-sentinel (באנגלית)
סויוז TMA-20

סויוז TMA-20 (ברוסית: Союз ТМА-20) היא חללית סויוז ששוגרה לחלל ב-15 בדצמבר 2010 מקוסמודרום בייקונור ונחתה ב-24 במאי 2011. החללית שוגרה למפגש עם תחנת החלל הבינלאומית כשעל סיפונה 3 אנשי צוות - מפקד המשימה דמיטרי קונדרטייב, ומהנדסי הטיסה קתרין קולמן ופאולו נספולי. זו הטיסה ה-108 של החללית סויוז מאז טיסה המאוישת הראשונה בשנת 1967. רוסיה דמיטרי קונדרטייב - מפקד ארצות הברית קתרין קולמן - מהנדסת טיסה איטליה פאולו נספולי - מהנדס טיסה רוסיה אנטולי איבנישין - מפקד יפן סאטושי פורוקאבה - מהנדס טיסה ארצות הברית מייקל פוסום - מהנדס טיסה במהלך הכנות לטיסה בקוסמודרום בייקונור נפגעה יחידת נחיתה. בעקבות התיקונים שיגור החללית נדחה למספר ימים. חללית "סויוז TMA-20" שוגרה ב-15 בדצמבר 2010 מקוסמודרום בייקונור הנמצא בשטח קזחסטן ומנוהל על ידי רוסיה. השיגור בוצע באחריות רוסקוסמוס בעזרת משגר מדגם "סויוז FG". החללית נבנתה על ידי תאגיד הטילים והחלל אנרגיה. החללית הגיעה אל תחנת החלל הבין-לאומית ב-17 בדצמבר והתחברה למודול "ראסבט". באותה עת בתחנת החלל שהתה משלחת מס' 26 בפיקוד סקוט קלי. צוות החללית הצטרף למשלחת שהורחבה בעקבות כך ל-6 חברים. בהמשך הוא עבר למשלחת מס' 27 "סויוז TMA-20" נשארה מחוברת לתחנת החלל כחללית חירום. ב-24 במאי 2011 החללית התנתקה מתחנת החלל וחזרה לכדור הארץ באותו יום עם אותו צוות שהיה בהמראה. הנחיתה עברה ללא בעיות ובוצעה בשטח קזחסטן. מדיה וקבצים בנושא סויוז TMA-20 בוויקישיתוף אשכול כתבות בנושא סויוז TMA-20, באתר "הידען" מידע על הטיסה מידע על המשימה